(बाल कविता)
हऽम धिया मिथिला मैथिल केर,
मैथिली हम्मर नाम ।
 हमही जानकी, हम वैदेही,
सीता हमरहि नाम । ।
 भारतवर्षक पूब दिशा मे,
संग नेपालक पूब ओ दक्षिण,
कहियो हम मिथिलाक माटि पर,
ज्ञानक दीप जरओने छी ।
 की मिथिला ? सौंसे भूतल केँ,
हम विज्ञान सिखओने छी । ।
 हमही कहियो छलहुँ गार्गी,
हमही मैत्रेयी बनलहुँ ।
 मण्डन शंकर वाग्युद्ध केर,
सूत्रधार हमही बनलहुँ । ।
 ब्रम्हज्ञान लौकिक - परलौकिक,
हम भामति, सञ्चित कयलहुँ ।
 पर की भेल ? आइ हमरा अहँ,
शिक्षा सञो वञ्चित कयलहुँ । ।
 एहनो दिवस रहल जहिया,
मिथिला केर बेटी बनि कऽ,
हम खुशी मनाबी, वा कानी ! !
 एखनहु बड़ - बड़ गप्प हँकै छी,
धिया - सिया कहि पड़तारी ।
 पर की अतबहि अछि दुलार,
की अतबहि केर हम अधिकारी ? ?
 तिलकक नाँव सँ हक्कन कनै छी,
छी सत्ते ई महामारी ।
 पर बाबू ! की कहियो सोचल,
अपनेक की जिम्मेदारी ? ?
 की अपनेक ई सोच उचित,
पढ़ा - लिखा कऽ की होयत,
अनकर दोष कहू हम की,
जँ अपनहि लोकक सोच एहेन ।
 गप्पक छुच्छ दुलारहि की,
जँ व्यवहारहि मे भोंक एहेन ? ?
 सोचू कक्का ! अपनहु घर मे,
कहियो तँ अनकहि धी अओतीह ।
 अनकहु सोच अहीं सन जञो,
तँ भौजी पढ़ल कोना अओतीह ? ?
 छी किछु लोक तँ आओरो बढ़ि कऽ,
तथाकथित सज्जन समाज ।
 कोखि मे खेलैत अपनहि धी केर,
वध करैछ, सरिपहुँ ने लाज । ।
 हमरहु इच्छा दुनिञा देखी,
आ दुनिञा केर संग बढ़ी - चली ।
 हमरहु इच्छा खेली - कूदी,
आ संगहि संग हम पढ़ी - लिखी । ।
 मुट्ठी भरि मैथिल ललना केर,
नाँव गना जुनि बहटारू ।
 अपन हृदय सँ अपनहि पूछू,
मूँह घुमा, जुनि गप्प टारू । ।
 # एहि ठाम भारत आ नेपाल स्थित मिथिलाक चर्चा मात्र सांस्कृतिक व भाषाई एकरूपता केर सन्दर्भ मे कएल गेल अछि । एकर प्रत्यक्ष वा परोक्ष कोनहु राजनैतिक अर्थ अभिप्रेत नञि अछि ।
 सखी ! पिया केँ पत्र आइ हम, कोना कऽ लिखबै हे ?
 ककरा सँ अ - आ - क - ख - ग - ङ सिखबै हे ? ?
 पाँचे बरष सँ फुलडाली लए, तोड़ब सिखलहुँ फूल अरहूल ।
 जानी ने हम चिट्ठी - पत्री, छी बेटी मिथिला केर मूल । ।
 जानी ने हम चिट्ठी - पत्री, छी बेटी मिथिला केर मूल । ।
 ** ई विचार हमर अप्पन नञि थिक, परञ्च अपनहि मैथिल समाजक देन थिक । केओ गोटे जखन अपन बेटी केँ इन्जिनियरिंग केर पढ़ाई केर लेल पठाए रहल छलाह तँ हुनिकहि किछु सम्माननीय सर - सम्बन्धीक ई कटाक्ष स्वर छलन्हि । सभसँ दुखक बात जे ई स्वर अपन समाजक मुर्ख - अशिक्षित लोकनिक नञि अपितु किछु अति विद्वान, प्रतिष्ठित लोकनिक छलन्हि । 